У паняцця ёсць і іншыя значэнні, гл. Касцёл Перамянення Гасподняга.
**Касцёл Перамянення Гасподняга** — мураваны каталіцкі храм у гарадскім пасёлку Юрацішкі Іўеўскага раёна Гродзенскай вобласці.

Гісторыя
--------

Драўляны касцёл у 1937 годзе.
Згодна з некаторымі звесткамі, каталіцкі прыход у Юрацішках утварыўся ў XV стагоддзі, а першы касцёл быў пабудаваны ў 1532 годзе на грашовыя сродкі канцлера вялікага літоўскага Альбрэхта Гаштольда, і нібыта пасля Берасцейскай уніі стаў грэка-каталіцкім, якім заставаўся да 1839 года. Аднак гэтыя звесткі не падмацаваны ніякімі архіўнымі крыніцамі і не адпавядаюць гістарычнай рэчаіснасці. Юрацішкі ўваходзілі спачатку ў склад Трабскай, а затым Лаздунскай каталіцкіх парафій.

Першая каталіцкая капліца ў 1932 годзе была створана ў мясцовай школе. Новы драўляны касцёл быў узведзены ў 1937—1939 гадах. Першым яго пробашчам быў ксёндз Антоні Твароўскі.

У 1949 годзе храм быў закрыты і ў 1950 годзе перададзены пад дом культуры. У 1955 годзе яго вырашана было разабраць на будаўнічыя матэрыялы, каб пабудаваць дом культуры ў пасялковым парку.

З 1991 года вернікі збіраліся на набажэнствы ў капліцы, пад якую было прыстасавана памяшканне ў былой драўлянай школе. А з 2002 года ў цэнтры вёскі паводле праекта архітэктараў бр. Бэла Лані, доктара Карла М. Руфа і Сяргея Мядзя пачалося будаўніцтва велічнай каменнага храма з вонкавай жоўтай цэглы. З канца лета 2004 года ў касцёле пастаянна адбываюцца набажэнствы.

Архітэктура
-----------

Твор архітэктуры постмадэрнізму. Асіметрычна-дынамічную аб’ёмна-прасторавую кампазіцыю фарміруюць прамавугольная ў плане малітоўная зала пад двухсхільным дахам і службовая 2-павярховая прыбудова з пяцігранным эркерам да апсіды. Над 2-гранным з круглай люкарнай шчытом фасада ўзведзена чатырохгранная шатровая званіца, такой жа формы сігнатурка — над алтарнай часткай.

Вышыня будынка — 27 метраў. Будынак выкананы з цэглы светла-ружовага колеру і ўвасабляе кірунак неаготыкі ў спалучэннi з элементамі грэка-рымскай архітэктуры. Комплекс касцёла ўключае ў сябе і жылыя памяшканні для святара, манахаў і гасцей. Тут жа размяшчаюцца склады для прадукцыі і іншых прыладаў.

Уваход аформлены 2-слуповым ганкам пад двухсхільным пакрыццём і аркатурнай перамычкай. Бакавыя плоскасныя фасады рытмічна расчлянёны арачнымі аконнымі праёмамі. Унутры касцёла ёсць арган.

Зноскі
------

1. ↑   Архівавана 4 сакавіка 2021.
2. ↑  Стренковский, С. П. Под омофором Святителя Николая Чудотворца : история православного прихода в местечке Юратишки. — Минск : МГИРО, 2017. — С. 47-48.
3. 1 2
4. ↑  Літоўскі дзяржаўны гістарычны архіў. — Ф. 694. Воп. 5. Сп. 4784.
5. ↑  Стренковский, С. П. Под омофором Святителя Николая Чудотворца… — С. 179—183.
6. ↑  Юрацішкі
7. ↑
8. ↑

Літаратура
----------

* Каталіцкія храмы Беларусі: Энцыкл. даведнік / А. М. Кулагін; фатограф А. Л. Дыбоўскі. — 2-е выд.. — Мн.: БелЭн, 2008. — 488 с. — ISBN 978-985-11-0395-5. — С. 377.

Спасылкі
--------

* Юрацішкі — парафія Перамянення Пана на Catholic.by
* Касцёл Перамянення Гасподняга (Юрацішкі) на сайце Radzima.org
* Касцёл Перамянення Гасподняга (Юрацішкі) на сайце Глобус Беларусі (руск.)

| ⛭Іўеўскі дэканат |
| --- |
| Касцёл Святога Губерта (Бакшты) ·  Касцёл Святога Мікалая (Геранёны) ·  Касцёл Нараджэння Найсвяцейшай Дзевы Марыі (Дуды) ·  Касцёл Святых апосталаў Пятра і Паўла (Іўе) ·  Касцёл Святых Сымона і Іуды Тадэвуша (Лаздуны 1) ·  Касцёл Святога Казіміра (Ліпнішкі) ·  Касцёл Святога Уладзіслава (Суботнікі) ·  Касцёл Найсвяцейшай Тройцы (Сурвілішкі) ·  Касцёл Нараджэння Найсвяцейшай Дзевы Марыі (Трабы)  ·  Касцёл Перамянення Гасподняга (Юрацішкі) |